Ikke bare en, men to storme rammer Nordjylland de kommende dage, advarer DMI, og specielt på vestkysten bliver det voldsomt. Her vil man både fredag og lørdag opleve vindstød af orkanstyrke. Fredag vil et lavtryk, der passerer lige nord om Danmark betyde at Nordjylland fra om formiddagen vil opleve vind af kulingstyrke. Vinden tiltager til stormende kuling, og mellem klokken 15 og 18 forventes det at blæsten kulminerer. På det tidspunkt vil middelvinden i Thy og på resten af vestkysten i landsdelen være oppe over 25 meter i sekundet, og det er lig med storm. Vindstødende vil endda komme over de 32 meter i sekundet, der kategoriserer orkan. - Til aften og nat aftager vinden så, men allerede lørdag formiddag tiltager den igen, fortæller Olaf Mathiassen, der er vagthavende meteorolog ved DMI. Lørdag gentager historien fra fredag sig nemlig i store træk. - Om formiddagen vil der være kulingvinde, og det udvikler sig så om eftermiddagen til endnu en storm hvor man langs kysten kan opleve vindstød af orkanstyrke, siger Olaf Mathiassen. Igen vil blæsten aftage i løbet af aftenen og natten, men det meste af søndagens vil også blive en blæsende affære, dog uden at være i de stormende kategorier af vindspektret. Blæsten vil ikke kun ramme Nordjylland, men det bliver os, der både fredag og lørdag tager de drøjeste hug. - Vi forudser egentlig at lavtrykket, der passerer lørdag er det kraftigste, men ser man isoleret på Nordjylland bliver det formentlig lige voldsomt begge dage, siger den vagthavende fra DMI, som vurderer sandsynligheden for at varslet holder stik til at være meget høj. - Vi er så tæt på det første lavtryk nu, at det varsel er meget sikkert. Lørdag er det lidt mindre sikkert, men vi varsler jo af en grund, siger han.

Opsummering:
Både fredag og lørdag bliver Nordjylland ramt af storm, forudser DMI, der varsler om vindstød af orkanstyrke.